Il-linja nazzjonali tal-ajru Airmalta mistennija titlef €16-il miljun sal-aħħar ta’ din is-sena. Ic-chairperson tal-Airmalta, Maria Micallef, ikkonfermat dan ma’ The Sunday Times fejn attribwiet parti minn dan it-telf għall-kompetizzjoni qalila li kien hemm fl-istaġun tas-sajf u l-kriżi fil-Libja li swiet lil Air Malta mal-€1 miljun minħabba li waqfu t-titjiriet lejn Tripli. Madankollu hija qalet li hija “xxokkjata” dwar in-nuqqas ta’ tranżizzjoni proprju li kien hemm bejn l-eks-Kap Eżekuttiv Peter Davies li kellu salarju ta’ madwar nofs miljun ewro fis-sena u s-suċċessur tiegħu Louis Giordimaina.  Hija qalet li dan seħħ ukoll fil-każ ta’ numru ta’ uffiċjali ewlenin oħrajn fl-Air Malta. Micallef li daħlet fit-tmun tal-Air Malta tliet xhur ilu qalet li wirtet struttura mingħajr management. Sostniet li waqt li dan huwa xokkanti hija ma tistax twieġeb għan-nuqqasijiet li saru fil-passat. Saħqet li hija tista’ biss tħares lejn il-ġejjieni. Dwar ir-riżenja tal-Kap Eżekttiv Louis Giordimaina fil-bidu ta’ Settembru hija sosntiet li huwa dejjem assiguraha li r-riżenja tiegħu kienet għal raġunijiet personali u mhux minħabba xi differenzi bejniethom. Waqt li ma ċaħditx li l-kumpanija kienet se tfittxu minħabba ksur fil-kuntrattu, hija assigurat li hi flimkien mal-bord tad-diretturi li dak li huwa kuntrattwalment dovut għal-linja tal-ajru jrid jiġi ssalvagwardjat. Sostniet li x-xogħol tagħha mhux wieħed faċli iżda tenniet li l-interess tagħha huwa li tħares l-interessi tal-kumpanija.